Ректору и проректорима Универзитета у Приштини са привременим седиштем у Косовској Митровици

Резултати избора одржаних 25. октобра показали су јасну и недвосмислену вољу грађана Србије за промену политике вођене претходних 14 година. Тој политици сте, са најодговорнијих функција на Универзитету, пружали јавну и институционалну подршку.
Студентска борба за истину, правду, одговорност, владавину права и праведније друштво није добила вашу подршку. Уместо тога, подржавали сте политички режим, чије су одлуке допринеле изузетно тешком положају српског народа на Косову и Метохији, угрожавању опстанка Универзитета и неизвесности у којој се данас налазе његови студенти и запослени.
Током обављања руководећих функција, својим поступањем и одлукама озбиљно сте довели у питање аутономију Универзитета у Приштини са привременим седиштем у Косовској Митровици и основне принципе академске слободе, али и улогу коју ова институција треба да има у очувању нашег народа на овим просторима. 
Посебно указујемо на следеће поступке:
1. потписивање Декларације са састанка политичких и институционалних представника Срба са Косова и Метохије, одржаног у амфитеатру Факултета техничких наука, којом се не одбацује потпуна примена „Закона о странцима“, већ се апелује на административне олакшице за прибављање докумената и омогућавање прелазног  периода до потпуне примене „Закона”;
1. противуставно и неовлашћено прикупљање личних података запослених у сврху поступања пред косовским институцијама на основу налога и докумената МУП-а тзв. Косова, уз истовремено пребацивање одговорности за тај чин на саме запослене;
1. допуштање политичког утицаја Српске листе на кадровску политику Универзитета и факултетâ, чиме су створени услови за непотизам и нарушавање принципа једнакости, стручности и академских заслуга;
1. вршење притиска на запослене ради обезбеђивања подршке владајућем режиму;
1. вршење притиска на запослене да потпишу изјаву подршке Александру Вучићу;
1. обрачунавање са политичким неистомишљеницима и ограничавање слободе мишљења и изражавања;
1. уступање факултетских просторија  за снимање предизборног спота Српске листе (Филозофски факултет), коришћење просторија факултета за политичке митинге и састанке Српске листе (кампања Српске листе у амфитеатру Факултета техничких наука, страначки састанци на Правном факултету, окупљање  представника Српске листе у предизборној тишини пред последње парламентарне изборе у амфитеатру Медицинског факултета);
1. именовање високих функционера Српске листе у органе управљања Универзитетом и континуитет политичког утицаја на Савет Универзитета 2025. године преко чланова Српске листе; 
1. постављање кандидата Српске листе и посланика СНС листе на позиције декана и продекана (Тања Вујовић, декан Економског факултета; Зоран Голубовић, декан Факултета техничких наука; Ружица Божовић, продекан за наставу Факултета техничких наука; Дејан Гурешић, декан Природно-математичког факултета; Златан Елек, продекан Медицинског факултета);
1. планско креирање атмосфере дефетизма, страха и колективне летаргије унутар наше установе уместо подстицања академске солидарности и очувања државних и националних интереса;
1. свођење колектива на простор међусобне отуђености, пасивности и избегавања одговорности, са очигледним циљем да се потпуно успава свака критичка мисао и свест.
Највећу одговорност сносите због тога што нисте одбранили углед и достојанство Универзитета у моменту његове највеће угрожености. Својим поступањем дали сте лош пример целокупном колективу, али и студентима који би на овом месту морали да уче о интегритету и храбрости, који су преко потребни за добробит свих грађана на овим просторима. Дозволили сте да институција од виталног значаја за опстанак нашег народа, коју сте били дужни да заштитите од политичких притисака, постане полигон за политичке утицаје и страначко деловање, што је послужило као поражавајући путоказ за колектив и студенте, осудивши нашу академску заједницу на потпуну институционалну парализу и губитак сваког отпора у ситуацији када нам је најпотребније да будемо будни. 
Универзитет не сме бити продужена рука ниједне политичке странке. Он мора бити простор слободне мисли, знања, академског интегритета и одговорности према студентима, запосленима и друштву.
Сматрамо да сте наведеним поступцима унизили академску заједницу и достојанство професије, чиме сте изгубили сваки морални и професионални кредибилитет за обављање најодговорнијих функција. Зато вас позивамо да се суочите са својом одговорношћу, упутите јавно извињење студентима, колегама и народу на Косову и Метохији и поднесете оставке. 
Косовска Митровица, 4.11.2026.

